《和对雪》
宋代·吕陶

严冬飞朔雪，此景望中嘉。云暗垂天幕，江平压浪花。

翅寒低独雁，枝重折丛葭。冷甲穷边戍，凝烟野叟家。

聚来风有助，消去日难遮。炉暖频烘兽，杯浓不饮蛇。

谢吟殊可爱，郢唱又何加。好尽登临兴，搜题彻四遐。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。